Broj: 711-I-489-M-136/22-02-17

Zagreb, 22. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Josipa Ostrogovića, člana Uprave trgovačkog društva Adriatic Croatia International Club, za djelatnost marina d.d. (u daljnjem tekstu: ACI d.d.)**,za davanjem mišljenja Povjerenstva, na 164. sjednici, održanoj 22. ožujka 2022., daje sljedeće:

**MIŠLJENJE**

1. **Sukladno članku 17. stavku 1. ZSSI/21-a, obveznik Josip Ostrogović, član Uprave trgovačkog društva ACI d.d. ne može za vrijeme obnašanja navedene dužnosti biti član Gradskog vijeća Grada Rijeke, jer zakonom nije propisana iznimka od opće zabrane istodobnog obnašanja ovih dviju dužnosti.**
2. **Upućuje se obveznika da sukladno članku 8. stavku 1. ZSSI/21-a razriješi okolnosti istodobnog obnašanja dviju navedenih dužnosti.**

Obrazloženje

Zahtjev za davanjem mišljenja Povjerenstva podnio je Josip Ostrogović, član Uprave trgovačkog društva ACI d.d. U knjigama ulazne pošte Povjerenstva zahtjev je zaprimljen 9. ožujka 2022. pod poslovnim brojem 711-U-3487-M-136/22-01-2, povodom kojeg se vodi predmet broj M-136/22.

Člankom 3. stavkom 1. podstavkom 39. ZSSI/21-a propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska obveznici u smislu navedenog Zakona, stoga je Josip Ostrogović, za kojeg je uvidom u podatke sudskog registra Trgovačkog suda u Rijeci utvrđeno da obnaša dužnost člana Uprave trgovačkog društva ACI d.d., dužan postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznik navodi da je 14. veljače 2022. imenovan za člana Uprave trgovačkog društva ACI d.d. te da je na lokalnim izborima održanima u svibnju 2021. izabran na dužnost člana Gradskog vijeća Grada Rijeke, za što prima naknadu, slijedom čega traži mišljenje Povjerenstva može li istodobno obnašati dvije navedene dužnosti te za članstvo u Gradskom vijeću Grada Rijeke primati naknadu.

Sukladno članku 8. stavku 1. ZSSI/21-a, obveznik je dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

U odnosu na obnašanje dužnosti člana predstavničkog tijela jedinice lokalne i područne (regionalne) samouprave istodobno s obnašanjem dužnosti člana Upravetrgovačkog društva ACI d.d.,ukazuje se da član predstavničkog tijela nije obveznik u smislu odredbi ZSSI/21-a, međutim, imajući u vidu ovlasti navedenog tijela u donošenju proračuna i općih akata jedinice lokalne i područne (regionalne) samouprave kao i da člana predstavničkog tijela na lokalnim izborima biraju građani na mandatno razdoblje od četiri godine, nesporno se radi o drugoj javnoj dužnosti izvan kruga obveznika propisanih odredbama ZSSI/21-a.

 Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI/21-a za vrijeme obnašanja dužnosti iz članka 3. ZSSI/21-a, posebnim zakonom treba biti propisana takva mogućnost.

U ovome slučaju odredbama Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.), općim propisom kojim se uređuje ustrojstvo i način rada trgovačkih društava, kao niti odredbama bilo kojeg drugog zakona nije propisano da bi član uprave trgovačkog društva u kojem Republika Hrvatska ima većinski udio, koji je obveznik u smislu odredbi ZSSI/21-a, istodobno mogao biti član predstavničkog tijela jedinice lokalne samouprave.

Sukladno navedenom, Josip Ostrogović, član Uprave trgovačkog društva ACI d.d. ne može za vrijeme obnašanja navedene dužnosti biti član Gradskog vijeća Grada Rijeke, jer je navedeno suprotno odredbi članka 17. stavka 1. Zakona.

Upućuje se obveznika da, sukladno članku 8. stavku 1. ZSSI/21-a, razriješi okolnosti istodobnog obnašanja dviju navedenih dužnosti.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik, putem dostavljene e-mail adrese
2. Objava na internetskoj stranici Povjerenstva
3. Pismohrana